IL selvitti puolueiden kannat Perussuomalaisten ehdotukseen alkoholiveron alentamisesta ja viinien tuomisesta ruokakauppaan.

Perussuomalaiset ehdottavat, että viiniä voisi myydä jatkossa myös ruokakaupoissa. ANTTI NIKKANEN

Perussuomalaisten 2. varapuheenjohtaja Hanna Mäntylä vaatii täyskäännöstä Suomen alkoholipolitiikkaan.

Perussuomalaiset esittävät alkoholiveron laskua, viinien ja vahvojen oluiden vapauttamista päivittäistavarakauppoihin ja suoramyynnin sallimista pienpanimoille.

– On kestämätöntä, että yritys kerrallaan Suomesta siirretään tuotantoa naapurimaahan, jotta toimintaa voidaan laajentaa, Mäntylä sanoo.

Hänen mukaansa myös verotus on kohtuutonta.

– Viimeisin veronkorotus aiheutti sen, että verotulot supistuivat, koska yhä enemmän viinaa tuodaan Virosta. Verotuksen lasku ei aiheuttaisi verotulojen laskua, koska se kompensoituisi kotimaisen kysynnän kasvaessa ja helpottaisi myös kaupan-, matkailu- ja ravintola-alan ahdinkoa.

Perussuomalaisten mielestä on väärin, että kohtuukäyttäjä kärsii holhouksesta ja verotuksesta lieveilmiöiden vuoksi.

– Keskimäärin suomalainen osaa kyllä juoda fiksusti. On kohtuutonta, että pienen marginaalin ongelmakäyttö määrittää koko alkoholipolitiikan.

Mäntylä katsoo, että verotuksella ja sääntelyllä ei juomatottumuksia viimekädessä saada muutetuksi.

Lue alta, miten eri puolueista kommentoidaan perussuomalaisten ehdotusta.

Eduskunnan valtiosalissa riitti juhlijoita valtiopäivien avajaisissa vuonna 2014. IL

Jouni Backman, SDP

”Ihmettelen Myllylän ehdotusta syvästi. Mitä tulee kohtuukäyttäjien kärsimiseen, Suomessa käytiin aikoinaan sama keskustelu liikenteen osalta. Sanottiin, että niitä kohtaan, jotka ajavat liikennesääntöjen mukaan, on väärin, että tulee turvavyöpakko ja lisää nopeusrajoituksia. Näin pudotettiin kuitenkin liikennekuolemien määrää noin 1500:sta muutamaan sataan. Valitettavasti lainsäätäjä joutuu säätelemään kansalaisten alkoholin kulutusta, sillä aina he eivät osaa toimia oman etunsa mukaan. Minusta on erikoista, että Suomessa yritetään edistää työllisyyttä sillä, että alkoholia kulutettaisiin enemmän. On oltava hyvin varovainen ja perustella kaikki alkoholipoliittiset päätökset tutkitulla faktalla. Suomessa alkoholi on edelleen erittäin iso ongelma ja ihmettelen, etteivät Perussuomalaiset katso asiaa sekä kansantaloudellisesta että inhimillisestä tragediasta lähtien.”

Arto Satonen, Kok.

”Pitää arvioida tarkkaan, mitkä ovat kaupalle tulevat hyödyt ja aiheuttaako saatavuuden parantaminen merkittäviä haittoja muilla sektoreilla. Nykyinen tilanne on hankala, sillä osto on siirtynyt Viroon ja käyttö ravintoloista koteihin. Viron tuontia pitäisi hillitä laskemalla hintoja kotimaassa, mutta ei niin, että alkoholihaitat kasvavat. Pitäisi siis löytää oikea suhde. Myllyllä on oikeassa siinä, että kohtuukäyttäjät kärsivät, mutta jos saatavuutta helpotetaan ja liikakäyttäjä tulee lisää, niin kaikkihan niihin kuluihin osallistuvat. Pienpanimoiden suoramyynnissä on kyllä ajatusta. En usko, että sillä on isossa kaavassa merkitystä, mutta panimoille se voi olla elintärkeää.”

Annika Lapintie, Vas.

”Tällä hetkellä muutokseen ei ole tarvetta. Aikanaan alkoholiveron laskeminen lisäsi alkoholista johtuvia kuolemia vuosittain sadoilla tapauksilla, kuten oli osattu etukäteen arvioida. Kaikkein tehokkain keino liikakäytön rajoittamiseen on hinnan ja saatavuuden sääntely. Pienpanimoiden osalta voisi selvittää, olisiko sääntelyä kevennettävissä.”

Mikaela Nylander, RKP

”Puolueessamme on niitä jotka kannattavat tiukkoja säädöksiä ja niitä, jotka kyseenalaistavat nykyistä alkoholipolitiikkaa ja -verotusta. Minusta Mäntylällä on hyviä pointteja. En usko, että kulutustottumuksia voidaan muuttaa pelkillä säännöksillä, vaan vaaditaan paljon muutakin. Tiukka kuri yksin ei pelasta meitä kuluttamasta liikaa. Olisin valmis pohtimaan pienpanimoiden suoramyyntiasiaa.”

Oras Tynkkynen, Vihr.

”Alkoholiveron laskeminen ei ole järkevää, sillä THL:n tilastoista on nähtävissä aivan selvästi, että veroja laskettaessa kulutus nousee rajusti. Se heijastuu heti terveyshaittoihin ja rikollisuuteen. Suomalaisten juomista pitäisi ohjata ravintoloihin, joiden osuus on romahtanut, millä on puolestaan ollut ikäviä vaikutuksia ravintola-alan työllisyyteen. Voisi ajatella, että verotus kohtelisi armeliaammin silloin, kun alkoholia nautitaan ravintoloissa ja kotona tissuteltaessa hinta olisi korkeampi.”

Outi AlankoKahiluoto, Vihr.

”Mielestäni suurkäyttäjien aiheuttamat ongelmat, kuten lasten huostaanottotapaukset ja kuolemat eivät ole lieveilmiöitä, kuten Mäntylä niitä kutsuu, vaan vakava asia. Kyseenalaistan, että kohtuukäyttäjä kärsisi siitä, että viinejä ja vahvaa olutta ei saa ruokakaupasta, sillä Alkon verkosto on kattava. Pienpanimoiden suoramyynnin helpottamista kannatamme sen työllistävän vaikutuksen ja tarjonnan monipuolistamisen takia. Se, että oppisimme nauttimaan mauista, saattaisi vaikuttaa positiivisesti juomakulttuuriimme, johon on saatava muutos.”

Peter Östman, KD

”En lähtisi avaamaan hanoja, sillä lisätarjonta lisää kulutusta. Alkoholin väärinkäyttö maksaa yhteiskunnalle vuosittain viidestä kuuteen miljardia euroa ja se on niin huomattava summa, että kaikkia toimenpiteitä tulee miettiä ja laittaa toteutukseen. Erityisesti nuorten keskuudessa olut on ensimmäinen portti alkoholin väärinkäyttöön. Pienpanimojen asemaa tulee pohtia. Suomalaisilla pienpanimoilla tulisi olla paremmat toimintamahdollisuudet kotimaassa.”

Annika Saarikko, Kes.

”Emme kannata Alkon monopoliasemasta luopumista, sillä kaikki alkoholia vapauttavat toimenpiteet nostavat kokonaiskulutusta. Tunnistamme kyllä Viron tuonnin ongelmallisuuden. Asiaan pitäisi vaikuttaa EU-tasolla ja harmonisoida alkoholiverotusta koko alueella. Alkoholin aiheuttamat taloudelliset ja inhimilliset haitat ovat miljardiluokan kysymyksiä, eikä ongelma ole Suomessa mikään marginaalikysymys. Mäntylän lähtökohdat ovat selvästi talouspoliittiset, kun itse katson tätä myös kansanterveydellisenä kysymyksenä. Pienpanimoyrittäjien tukeminen on tärkeää. Suomi on EU:hun liittyessään saanut poikkeusluvan Alkon monopoliin ja tähän sopimukseen kuului se, että sääntöön ei tehdä poikkeuksia, eikä kaupan tuotteita vahvempia tuotteita voi myydä muualla. Pienpanimoiden pitäisi saada myydä alle 4,7 prosentin tuotteita, sen on oltava tavoite.”